Hyvät kansalaiset ja medborgaret, saavumme hetken kuluttua rakennemuutokseen. Pyydän teitä kiinnittämään turvavyönne, sammuttamaan sähkölaitteet ja ottamaan pakkolaskuasennon. Happinaamarien pudotessa esiin laittakaa maski ensin suurten ikäluokkien matkustajille, koska suojalaitteita ei riitä kaikille. Tarjoilu jatkuu ensimmäisessä luokassa normaalisti.

Tämä Economy Airlinesin koneemme liitelee juuri ja juuri Kyproksen yläpuolella. Ikkunoita viistävistä puunlatvoista ei kannata huolestua, koska turvallisuusviranomainen on myöntänyt meille ulko-oveen kiinnitetyn hymynaamatarran, vaikkei sitä sieltä muna-asennosta ja paniikin keskeltä näe.

Kabiinihenkilökuntamme alkaa hetken päästä kerätä teiltä taskuissa olevia rahoja ja arvoesineitä, jotka käytämme oman taloutemme elvyttämiseen. Loput pudotamme säkissä kohtapuolin edessä näkyvän avolouhoksen kipsisakka-altaaseen. Muistakaa toivoa, kun lätsähtää!

Hyvät matkustajat ja matkustajattaret, parannamme matkustusmukavuutta palkkaamalla lisää henkilökuntaa. Osana parannusta kehitämme tarjoilua lopettamalla sen toisesta luokasta kokonaan. Stuertit ja lentoemännät ovat tavoitettavissa jatkossa palvelunumerossamme soittoaikana aamukahdeksan ja varttia yli kahdeksan välillä. Olette jonossa paikalla kuusituhatta.

Koska haluamme olla hyvä ja haluttu työnantaja, emme vallitsevassa ylipainotilanteessa halua vähentää itseltämme, joten leikkaamme teistä. Poistamme hetken kuluttua penkkirivien 64-72 matkustajat heittämällä heidät kyydistä etuoikealla näkyvään sipsikakka-altaaseen, minkä jälkeen jaamme heidän matkatavaransa keskenämme.

Pyydän muita matkustajia sillä välin työntämään päänsä entistä syvemmälle istuimen alla olevaan tilaan, kuten tutkimusten mukaan 98,47 % on valmis tekemään, jos lentokone pysyy siten ilmassa.

Hyvät syväpyllistäjät, äsken täällä ohjaamossa vieraili pienyrittäjä Risto kokeilemassa, saako hän käännettyä ohjaussauvaa nousuasentoon. Valitettavasti hän ei ollut tarpeeksi voimakas meidän kaikkien kääntäessä kahvaa vastasuuntaan. Taisikin olla sellainen suomalainen luuseriyrittäjä.

Koska lentokorkeutemme on Riston takia painunut yhä alemmas, lisäämme painoa täällä koneen etuosassa. Tällä tavoin suuntamme kääntyy pian nousuun tehtyämme ensin immelmann-käännöksen vastasuuntaan eli voltin eteenpäin. Tämä on tilanteessa suositeltu rutiinitoimenpide, joka ei ole koskaan onnistunut.

Pyydänkin kaikkia matkustajia siirtämään käsimatkatavarat näkösälle, kumartumaan alemmas ja siirtämään loput kolikot ja arvoesineet takataskuun. Jos kumihanska tuntuu epämiellyttävältä, se ei johdu siitä, että nyrkki on liian suuri vaan reikä on liian pieni. Matkailu avartaa!

Hyvät suomalaiset! Koska tästä lentelystä ei tänään näytä taaskaan tulevan hevon heiluria, pyydämme turvallisuutenne vuoksi huomioimaan seuraavat tärkeät ohjeet.

Palveluhenkilökuntamme tilalle palkatut velvoitetyöllistetyt alkavat hetken kuluttua olutostosten takaisinvedon, koska etikettien tonttuhahmoissa on vaarantava virhe. Ohjeen diaarinumero 10112.10.4.222 mukaan olutpullotonttujen kuuluu näyttää hieman maanisilta, mutta totisilta, kun ne jo toimitetuissa pulloissa näyttävät selvästi hilpeiltä ja hyppiväisiltä. Älkää juoko hallussanne olevia tuotteita vaan antakaa ne meille.

Turvallisuutenne vuoksi myös snack-menu on uudistettu. Aiemmin porilaisena tunnettu ruokalaji on nyt viralliselta nimeltään ’kansainvälinen kaikilla mausteilla’. Tuotteesta on saatavilla lihaton ja leivätön versio, S-kortilla 42 euroa. Tarkastajamme kulkevat varmistamassa, ettei kukaan aiheuta vaaratilannetta käyttämällä ruoasta virheellistä nimitystä.

Kanssailmailijat, nyt on vakavaa asiaa.

Istumapaikalla 101C istuvaa mieshenkilöä, jolta olemme vieneet kaiken muun paitsi henkselit, epäillään viiden sentin kolikon kätkemisestä istuimensa selkänojaan. Meillä ei yksinkertaisesti ole varaa tällaiseen epäisänmaalliseen vilpillisyyteen.

Koska emme tämän pidäkkeettömän kapitalismin ilmenteen takia saaneet kasattua tarpeeksi hyvinvointia tänne eteen, volttityöryhmämme mietintö ei ehdi valmistua tällä seitsemän vuoden suunnitelmaperiodilla. Voitte olla huoleti, sillä Kalevi Sorsa –säätiön tutkimuksen mukaan tämänkään kuulutuksen aiheuttama lisävitutus ei tule johtamaan kansannousuun. Tarjoilu jatkuu täällä ohjaamossa normaalisti.

Alamaiset! Tämä on nauhoitettu tiedote, oikeasti olemme lomalla. Pyydämme antamaan palautetta palvelustamme kansalaisaloitepalvelussamme. Jokainen mielipide on meille tärkeä estää.